الويلزي روبيرت أوشن، المدير التقني للجامعة حنا الراس لودادية المدرىبين، بعدما رضخ لشروطها البارح الاثنين. ماندوزا، رئيس الودادية، دار حملة على المدير التقني الجديد مباشرة بعد تحديد معايير الولوج إلى الإدارة التقنية والمدراء الجهويين أو مدربين للمنتخبات الوطني، وماكانش عارف ان مسامير الميدا كتسناه في الدورة. رئيس ودادية المدربين ما قبلش بالمعايير، اللي اشترطها المدير التقني، خصوصا في قضية دبلوم “ويفا برو”، اللي عطاه أوشن قيمتو الحقيقية، لكن ماندوزا ارغمو باش يقلل من هاد القيمة، ويرجعوا بحالو بحال، لي عندو دبلوم ديال “الكاف”. دابا واش هادشي معقول، لا ثم لا، لأن المغاربة، اللي خادو “ويفا برو” قراو 3 سنوات ديال التدريب المستمر، وتحت إشراف خبراء من “الفيفا” والاتحاد الأوروبي، ودارو سطاجات في العديد من الدول الأوربية، عاد عطاوهم الدبلوم، االي هو اعلى درجة تصنيف ف العالم ويجي ماندوزو ورباعتو يعتبروه بحالو بحال دبلوم “الكاف”، اللي يحتاج سوى أسابيع قليلة باش ياخدوه المدربين. هادشي كامل دار على ود مدربين باغي ماندوزا يوظفهم ف الإدارة التقنية، اللي ارجعات وكالة تشغيل “أنابيك” بالنسبة للحياحة وأشباه المحللين. دابا هادوك، اللي عندهم “ويفا برو” واش ما شي مغاربة حتا هما عندهم الحق يخدمو بلادهم. على الاقل أن هاد المدربين قراو وتكونوا وكيمارسوا المهنة على حقيقتها، ما شي بحال شي وحدين، اللي ما كيجدوش معارفهم التكتيكية والفنية باش يكونوا أجور. مسؤولية فوزي لقحع، رئيس الجامعة ف هاد القضية ثابتة، من واجب عليه يتدخل ويقطع مع هاد الابتزاز والممارسات المشبوهة، خاصوا يحمي المدير التقني من ماندوزا ورباعتو ويخليوه يخدم ف التيقار وبعيد عن الضغوطات رآه هادشي هو لي خلا الكرة المغربية ما مقلعاش، ما شي نتائج المنتخب الوطني. المشكل الحقيقي رآه بنيوي وأعمق مما يتصور. اللهم أني قد بلغت. 
أوشن حنا الراس للودادية وماندوزا…تنازل على معايير باش يزيد دبلوم “كاف” ف شروطو..واش هادوك اللي عندهم “ويفا برو” ما شي مغاربة